b'\n_START_ARTICLE_\nInje\n_START_PARAGRAPH_\nInje je meteorolo\xc5\xa1ka pojava koja spada u hidrometeore, kao npr. ki\xc5\xa1a, snijeg, tu\xc4\x8da, rosa, mraz itd. Po definiciji, inje je naslaga, na uspravnim predmetima, ledenih kristala koji su me\xc4\x91usobno vi\xc5\xa1e ili manje odvojeni. Nastaje za hladnih maglovitih i vjetrovitih dana kada se pothla\xc4\x91ene kapljice vode hvataju po predmetima pri \xc4\x8demu se odmah zale\xc4\x91uju._NEWLINE_Inje se stvara kod vrlo hladnog (oko -2\xc2\xb0C pa do -10\xc2\xb0C) i maglovitog vremena kada u magli lebde sitni kristali leda (ledena magla), ili pothla\xc4\x91ene kapljice magle, a ponekad su dovoljne kapljice magle koje se onda smrzavaju na predmetima \xc4\x8dija je povr\xc5\xa1inska temperatura ni\xc5\xbea od 0 \xc2\xb0C. U ovakvim slu\xc4\x8dajevima kristali ili kapljice no\xc5\xa1eni strujanjem zraka ili slabim vjetrom "lijepe se" uz uspravne predmete posebno na raslinju i elektri\xc4\x8dnim vodovima. Mogu\xc4\x87a je da se gibanjem predmeta kroz maglu (cestovna vozila, brodovi, zrakoplovi) inje "hvata" na izlo\xc5\xbeene predmete. I \xc4\x8dovjeka \xc4\x87e inje obijeliti i to obrve, brkove ili bradu. Nerijetko \xc4\x87e se re\xc4\x87i za prosijedog \xc4\x8dovjeka da je injem posipan. Iz ovoga je razvidno da se naslaga inja stvara na strani predmeta koja je izlo\xc5\xbeena strujanju zraka ili slabom vjetru._NEWLINE_Inje je karakteristi\xc4\x8dno za planinsku klimu, ali nije rijetko ni u nizinama kontinentalne Hrvatske. Meteorolozi razlikuju, prvenstveno zbog uvjeta pri kojem nastaje tri tipa i to: inje, meko inje i tvrdo inje._NEWLINE_Kako je velika ve\xc4\x87ina biljaka u zimskom mirovanju upravo onda kada se inje pojavljuje to od te pojave bilje ne trpi \xc5\xa1tetu. U na\xc5\xa1im krajevima nije zabilje\xc5\xbeeno toliko talo\xc5\xbeenje inja na bilju da bi izazvalo lomove. Dapa\xc4\x8de, inje je znak da \xc4\x87e sve bilje pro\xc4\x87i nu\xc5\xbenu fazu zimskog mirovanja. Na \xc5\xa1umskom bjelogori\xc4\x8dnom drve\xc4\x87u inje prekrivanjem golih grana stvara zanimljive oblike, a na crnogorici sve\xc4\x8darski ures. Posebno je dojmljivo kada se razi\xc4\x91e magla te uz hladno vrijeme sunce obasja inje._NEWLINE_Pothla\xc4\x91ene kapljice su kapljice vode koje ostaju u teku\xc4\x87em stanju, iako su ohla\xc4\x91ene ispod 0\xc2\xb0C. Takav fenomen pripisuje se napetosti vodene povr\xc5\xa1ine i poznato je da pothla\xc4\x91ene kapljice mogu ostati u teku\xc4\x87em stanju i pri temperaturi od -40\xc2\xb0C.'